เงินบาทเปิด 30.72/74 อ่อนค่าตามยูโร
ธนาคารซีไอเอ็มบี ไทย รายงาน เงินบาทเปิด 30.72/74 อ่อนค่าตามยูโร กังวลเศรษฐกิจยุโรปหลังสเปนถูกลดเครดิต
11 ต.ค. 2555

ธนาคารซีไอเอ็มบี ไทย รายงาน เงินบาทเปิด 30.72/74 อ่อนค่าตามยูโร กังวลเศรษฐกิจยุโรปหลังสเปนถูกลดเครดิต
นักบริหารเงินจากธนาคารซีไอเอ็มบี ไทย เปิดเผยว่า เช้านี้เงินบาทเปิดตลาดที่ระดับ 30.72/74 บาท/ดอลลาร์ จากวานนี้ที่ปิดตลาดที่ระดับ 30.71/73 บาท/ดอลลาร์ ตอนนี้เงินบาทเคลื่อนไหวอยู่แถวๆระดับ 30.71/73 บาท/ดอลลาร์ 
"เงินบาทเช้านี้อ่อนค่าจากเย็นวานนี้เล็กน้อยตามค่าเงินยูโร หลังสเปนถูกลดอันดับความ ทำให้เกิดความกังวลเกี่ยวกับความไม่แน่นอนของเศรษฐกิจยูโรโซน"นักบริหารเงิน กล่าว
ล่าสุด สแตนดาร์ด แอนด์ พัวร์ (เอสแอนด์พี) ประกาศลดอันดับความน่าเชื่อถือระยะยาวของสเปนลง โดยว่า เศรษฐกิจของสเปนอยู่ในภาวะที่ถดถอยรุนแรงและกำลังจำกัดทางเลือกด้านนโยบายของรัฐบาลที่ต้องการจะแก้ไขปัญหาหนี้ภายในประเทศ
ด้านความเคลื่อนไหวของค่าเงินสกุลหลักต่างประเทศที่สำคัญเช้านี้ ค่าเงินยูโรล่าสุดอยู่ที่ระดับ 1.2832/2834 ดอลลาร์/ยูโร ส่วนเงินเยนอยู่ที่ระดับ 78.06/10 เยน/ดอลลาร์ 
นักบริหารเงิน ประเมินการเคลื่อนไหวของค่าเงินบาทในวันนี้จะอยู่ในกรอบ 30.70-30.80 บาท/ดอลลาร์ โดยคาดว่าระหว่างวันเงินบาทน่าจะเคลื่อนไหวในลักษณะอ่อนค่า ซึ่งระหว่างวันแนะนำให้ติดตามตลาดเงินยุโรปในช่วงบ่ายว่าจะไปทดสอบระดับ 1.2800 ดอลลาร์/ยูโรหรือไม่ 
วันนี้ กระทรวงแรงงานสหรัฐเปิดเผยราคานำเข้าและส่งออกเดือนก.ย., กระทรวงพาณิชย์สหรัฐเปิดเผยข้อมูลการค้าระหว่างประเทศเดือนส.ค., กระทรวงแรงงานสหรัฐรายงานจำนวนผู้ขอรับสวัสดิการว่างงานรายสัปดาห์ และ สำนักงานสารสนเทศด้านการพลังงานของสหรัฐ (EIA) เปิดเผยตัวเลขสต็อกน้ำมันรายสัปดาห์